**РАБОТЕЩ, УДАРЕН ОТ ПАДНАЛО ДЪРВО**

**I. Обстоятелства:**

В деня на злополуката пострадалият е извършвал в сечище рязане и разкрояване на дървета с моторен трион, без да е имал необходимата квалификация и правоспособност за работа с него. Около 13.30 ч., при поредното рязане на дърво, друго дърво, което е изгнило и е било в близост до него, се счупва и ударя работника по главата, който е бил без предпазна каска, и му е причинява черепно-мозъчна травма. Пострадалият е транспортиран от пристигналия екип на ЦСМП в болнично заведение, където по-късно умира.

**II. Причини за злополуката, нарушени нормативните актове и лица, допуснали нарушения:**

1. От направения оглед на обекта, на който е станала злополуката, се установи, че преди започване на работа в сечището работодателят не e осигурил повалянето на всички сухи, гнили и закачени дървета, в резултат на което едно от тези дървета е паднало и нанесло травма по главата на работещия там работник, което е в нарушение на чл. 137 от Правилника за здравословни и безопасни условия на труд в горите (утвърден със заповед №99/08.11.2007 г. на председателя на Държавна агенция по горите – обн.ДВ бр.100/2007 г.), във връзка с чл.276, ал.3 от КТ.

При проверката по повод на злополуката на обекта, както и от взетите писмени сведения и от изисканите и представени документи, се установи, че:

2. Работодателят не е осигурил на работещите в сечището подходящо работно облекло, кожени ръкавици, обувки или ботуши и лични предпазни средства - каски с антифони и шлемове или предпазни очила, в т.ч. и на пострадалото лице, което в деня на злополуката е било без предпазна каска за главата. С това работодателят е нарушил чл. 135 от Правилника за здравословни и безопасни условия на труд в горите (утвърден със заповед №99/08.11.2007 г. на председателя на Държавна агенция по горите – обн.ДВ бр.100/2007 г.), във връзка с чл.276, ал.3 от КТ.

3. Работодателят е допуснал в сечището пострадалият да работи като резач, без същият да има необходимата квалификация или правоспособност за работа с моторен трион, което е в нарушение на чл.15 т.3 от Правилника за здравословни и безопасни условия на труд в горите (утвърден със заповед №99/08.11.2007 г. на председателя на Държавна агенция по горите – обн.ДВ бр.100/2007 г.), във връзка с чл.276, ал.3 от КТ.

4. При проверката беше изискана застраховка за риска трудова злополука за работниците, които извършват дейността „Дърводобив”, но такава не беше представена. Работодателят не е застраховал за риска трудова злополука работниците от сечището, които извършват дейността „Дърводобив” с код по КИД 2008 - 02.20, което е в нарушение на чл.52, ал.1 от Закона за здравословни и безопасни условия на труд /ДВ бр.124/97 г./, във връзка с чл.2, ал.1 от Наредбата за задължително застраховане на работниците и служителите за риска “трудова злополука” /ДВ бр.15/17.02.2006 г./ и заповед №РД-01-702 от 03.10.2014 г. на министъра на труда и социалната политика /ДВ бр.89/2014 г./.

По време на проверката са констатирани и други нарушения на трудовото законодателство, в т. ч. и нарушения на чл. 63, ал.2 от Кодекс на труда, а именно работодателят не е изпълнил задължението си да не допуска до работа пострадалия работник и други двама служителя преди да им предостави необходимите документите по възникване на трудово правоотношение, а именно екземпляр от трудовия договор, подписан от двете страни, и копие от уведомлението за сключването му, заверено от НАП.

**III. Предприети мерки:**

Дадени са предписания за всяко констатирано нарушение и е потърсена административнонаказателна отговорност на работодателя.